寄張趙二相三首  其三
作者：胡寅
朝代：宋

paragraphs: 河出崑崙墟，江出岷山底。
涵涵受百瀆，滾滾經萬里。
水惟準之平，而德鑑之比。
離堆與砥柱，何事中流起。
坐令平者傾，復使明者滓。
臣門雖如市，臣心要如水。
勿爲砥柱激，乃作天地紀。
在家而有怨，惟舜處父子。
在邦而有怨，惟旦憂室毀。
夫豈忿慾哉，過是非天理。
蕭曹貧賤交，隙自將相起。
迄能除芥蔕，至死相推美。
彼亦何所監，覆轍有餘耳。
同時秦漢人，異趣百代史。